На основу члана 41. став 10. Пословника Владе („Службени гласник РС”, бр. 61/06- пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. уредба), Министарство за рад, запошљавање, борачка и социјална питања објављује

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**о**

**ПРЕДЛОГУ АКЦИОНOГ ПЛАНА ЗА**

**СПРОВОЂЕЊЕ СТРАТЕГИЈЕ УНАПРЕЂЕЊА ПОЛОЖАЈА ОСОБА СА ИНВАЛИДИТЕТОМ У РЕПУБЛИЦИ СРБИЈИ ЗА ПЕРИОД 2020–2024. ГОДИНЕ,**

**У ПЕРИОДУ 2023–2024. ГОДИНЕ**

Одбор за јавне службе Владе Републике Србије, на седници одржаној 28. децембра 2022. године, одредио је спровођење јавне расправе и усвојио Програм јавне расправе о Предлогу акционог плана за спровођење Стратегије унапређења положаја особа са инвалидитетом у Републици Србији у периоду 2020. до 2024. године, за период од 2023. до 2024. године (у даљем тексту: Предлог АП), у складу са којим је Министарство за рад, запошљавање, борачка и социјална питања спровело јавну расправу.

Јавна расправа о Предлогу АП спроведена је у периоду од 30. децембра 2022. године до 18. јануара 2023. године, постављањем текста Предлога АП са прилозима утврђеним Пословником Владе на сајту Министарства за рад, запошљавање, борачка и социјална питањаwww.minrzs.gov.rs и порталу е-Консултације.

Предлоге, примедбе и сугестије у облику општих коментара на Предлог АП као целине или у облику коментара на конкретне делове Предлога АП електронским путем доставили су:

* Удружење дистрофичара Јужно банатског округа - Панчево;
* Савез слепих Србије;
* Војислав Лазаревић;
* Иницијатива за права особа са менталним инвалидитетом - МДРИ-С

Након завршетка јавне расправе, у Сектору за заштиту особа са инвалидитетом у сарадњи са представницима Националне организације особа са инвалидитетом Србије (НООИС) и стручним консултанатима ангажованим на припреми Предлога АП, извршена је анализа свих предлога, примедби и сугестија учесника у јавној расправи пристиглих електронском поштом, на основу чега је сачињен Извештај о спроведеној јавној расправи и извршено усаглашавање и корекција текста Предлога АП.

Примедбе и коментари који су прихваћени унети су у текст Предлога АП.

**ПРИМЕДБЕ НА ТЕКСТ ПРЕДЛОГА АП КОЈЕ НИСУ ПРИХВАЋЕНЕ**

1. **Преглед** **општих коментара који нису прихваћени**

**УДРУЖЕЊЕ ДИСТРОФИЧАРА ЈУЖНО БАНАТСКОГ ОКРУГА - ПАНЧЕВО**:

* „У оквиру општих сугестија и коментара на Предлог АП износи се став да у последњих двадесетак година права особа са инвалидитетом, а у оквиру тога и права дистрофичара нису унапређена у потребној мери. Износи се констатација да се понављају исти проблеми, посебно у мањим руралним срединама,као и утисак да се „као друштво вртимо у круг”

**Није прихваћено:** Предлог није јасан, односно реч је о коментару без конкретног предлога за измену текста који се не може размотрити.

Предлог АП у целини, нарочито у оквиру Посебног циља 1.1: Повећана друштвена инклузија особа са инвалидитетом у свим областима друштвеног живота, кроз планиране мере и активности обухвата превазилажење свакодневних проблема и побољшање квалитета живота особа са свим видовима инвалидитета, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници.

Коментар се не односи на израду или спровођење АП, већ се износи веома уопштена критика у вези степена остварења права и положаја особа са инвалидитетом, због чега није потребна интервенција у Предлогу АП.

**САВЕЗ СЛЕПИХ СРБИЈЕ:**

* „Рад на изради нацрта текста Закона о организацијама особа са инвалидитетом, као кровног закона којим би се регулисао статус и начин финансирања традиционалних репрезентативних организација особа са инвалидитетом и којим би се ове организације због своје специфичности и циљне групе чије интересе заступају издвојиле од осталих удружења грађана. С тим у вези требало би изменити и Закон о локалној самоуправи, као и Закон о играма на срећу.”

**Није прихваћено:** Стратегија унапређења положаја особа са инвалидитетом у Републици Србији (У даљем тексту: Стратегија) не предвиђа ову нормативну активност, због чега у Предлогу АП, као пратећем - оперативном документу, који се креће се у оквирима задатим Стратегијом, није могуће предвидети активности на израду нацрта текста Закона о организацијама особа са инвалидитетом, односно измене Закона о локалној самоуправи. Сугестија се може размотрити у поступку припреме нове стратегије, чија је припрема планирана за 2024. годину.

* „Наставити са израдом текста нацрта измена и допуна Закона о социјалној заштити, стављајући посебно акценат на примену закона у области услуга социјалне заштите, унапредити начин примене постојећих услуга (учинити их доступним већем броју корисника), као што су персонална асистенција за особе са инвалидитетом и лични пратилац детета, али и увести неке иновативне услуге за особе са сензорним инвалидитетом као што је нпр. Видећи асистент пратилац. Настојати да се кроз законски оквир поједностави остваривање права на увећани додатак за помоћ и негу другог лица и омогућити усклађивање висине додатка са минималном нето зарадом у Републици Србији, јер и Конвенција УН о правима особа са инвалидитетом обавезује државе потписнице да особама са инвалидитетом створе услове за самосталан живот (чл. 19 и чл. 28 Конвенције).”

**Није прихваћено:**. Обухваћено предлогом АП кроз Меру 1.1.3: Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници и Активност 1.1.3.3. Развој и унапређење услуга за самосталан живот ОСИ у систему социјалне заштите. Коментар се не односи на израду, већ делом на спровођење АП, а делом на вршење редовних послова од стране органа извршне власти, због чега није потребна интервенција у Предлогу АП.

* „Брајево писмо, као једино аутентично писмо којим се користе слепе особе би требало увести у законски оквир Републике Србије, доношењем Закона о употреби Брајевог писма.Луј Брај је заслужан за изум Брајевог писма, широко коришћеног рељефног система читања и писања којим се користе слепи. То је шестотачкасти код сачињен од шест уздигнутих тачкица мрежасто распоређених. Постоје 63 комбинације ових тачкица, што значи да се оне могу пренети на више језика, укључујући и музичку, математичку, физичко-хемијску па и шаховску нотацију. Брајица је важна за описмењавање и доживотно образовање слепих, њихову слободу изражавања и мишљења, као и социјалну инклузију. Ово је у складу са члановима 29 и 24 Конвенције Уједињених нација о правима особа са инвалидитетом и Циљем 4 одрживог развоја, који говори о инклузивном и истоветном квалитету образовања и промоцији могућности доживотног образовања за све. У израду нацрта текста закона би били укључени, министарство за рад запошљавање, борачка и социјална питања, Министарство културе, министарство просвете и Савез слепих Србије као и установе за слепе.”

**Није прихваћено:** Стратегија не предвиђа ову нормативну активност, због чега у Предлогу АП, као пратећем - оперативном документу, који се креће се у оквирима задатим Стратегијом, није могуће предвидети активности на израду нацрта текста Закона о употреби Брајевог писма. Сугестија се може размотрити у проступку припреме нове стратегије, чија је припрема планирана за 2024. годину.

* „У сарадњи са министарством здравља и Републичким фондом за здравствено осигурањеби требало радити на изменама и допунама правилника о медицинско техничким помагалима, стављајући посебан акценат на тифлотехничка помагала, која користе слепе и слабовиде особе. Поред већ постојећих помагала, у систем помагала уместо застарелих треба увести иновативна помагала, као што су Паметна рукавица за слепе „Анора“, Брајева бележница, и треба настојати да се непотребно дуги рокови за остваривање права на помагала скрате, сходно предлозима које је надлежном министарству и фонду упутио Савез слепих Србије.”

**Није прихваћено:** Обухваћено предлогом АП кроз Меру 3.4.1: Побољшање доступности и квалитета здравствене заштите и успостављање новог законодавног оквира заштите и унапређења менталног здравља особа са инвалидитетом и Активност 3.4.1.6: Сагледавање и измена прописа којима је регулисан приступ терапији и рехабилитацији ОСИ као и приступ медицинско-техничким помагалима, а посебно Правилника о медицинско-техничким помагалима која се обезбеђују из средстава обавезног здравственог осигурања и Правилника о медицинској рехабилитацији у стационарним здравственим установама специјализованим за рехабилитацију.

* „У оквиру јачања капацитета организација особа са инвалидитетом, кроз различите врсте кампова, школа и скупова, настојати да се организује што више обука за вештине самосталног живота за младе особе са инвалидитетом, како би се обезбедила њихова пуна укљученост у инвалидски покрет.”

**Није прихваћено:** Коментар се не односи на израду, већ делом на спровођење АП, због чега није потребна интервенција. У Предлогу АП обухваћено Мером 1.1.4: Јачање партнерства са организацијама особа са инвалидитетом у свим областима и на свим нивоима и планираним активностима у оквиру ове мере.

**Војислав Лазаревић**

* „Када ћете коначно да усвојите Закон ,,родитељ-неговатељ” којим би се регулисао положај родитеља аутистичне деце, а која су због природе и тежине детеове болести, спречена да раде? 12 година је у процедури? Закон су усвојиле чак и Црна Гора и БиХ још пре неколико година.”

**Није прихваћено:** Стратегија не предвиђа ову нормативну активност, због чега у Предлогу АП, као пратећем - оперативном документу, који се креће се у оквирима задатим Стратегијом, није могуће предвидети активности на израду нацрта текста Закона родитељ - неговатељ. Сугестија се може размотрити у проступку припреме нове стратегије, чија је припрема планирана за 2024. годину.

* „Зашто родитељи деце са аутизмом, не би имали право на персоналног асистента за дете и након завршеног школовања, када већи део живота деца проводе ван школа (ако уопште и иду у њих)?”

**Није прихваћено:** сугестија се не односи на израду већ делом на спровођење АП, због чега није потребна интервенција.

Када је реч о ученицима са инвалидитетом у Предлогу АП ово питање је обухваћено кроз Активност. 3.3.1.5. Интензивирање услуга додатне подршке ученицима са сметњама у развоју и са инвалидитетом, посебно на локалном нивоу.

Пружање подршке деци са инвалидитетом која су завршила школовање и породицама деце са инвалидитетом у Предлогу АП обухваћено је Мером 1.1.3: Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници и Активност 1.1.3.3. Развој и унапређење услуга за самосталан живот ОСИ у систему социјалне заштите.

* „Да се мајкама (или очевима) омогући 4-часовни радни дан, а да им држава исплати остатак зараде, као што је то учињено чак и у земљама из нашег окружења.”

**Није прихваћено:** сугестија се не односи на израду, већ делом на спровођење нормативне активности која није предвиђена Стратегијом, због чега у Предлогу АП, као пратећем - оперативном документу, који се креће се у оквирима задатим Стратегијом, није могуће предвидети четворочасовно радно време и рефундацију зараде за родитеље деце са тежим степеномм инвалидитетаактивности. Из тог разлога није потребна интервенција у Предлогу АП. Сугестија се може размотрити у проступку припреме нове стратегије, чија је припрема планирана за 2024. годину.

* „Колико још година треба да се изради регистар особа са аутизмом? Пет министара се променило, многи председници удружења су узели новац за израду пројекта, а још увек се није извршио попис неколико хиљада особа? Уколико немате знања, дајте мени овлаштења, 1 лап-топ, штампач, телфон, канцеларију 2х2 метра и регистар ће бити готов за 4 месеца. Овако се само врше злоуоптребе са бројем аутистичних.”

**Није прихваћено:** Предлогом АП предвиђена је Активност 3.4.1.2. Креирање базе података о деци са ретким болестима и инвалидитетом, ради остваривања различитих права.

„Услуга ,,Предах нега” у Београду, која је замишљена као помоћ родитељима, иако сте направили одличне услове за смештај, је толико искомпликована бирократском процедуром за њено остваривање да већина родитеља је и не користи (ми смо само 3 пута за 4 године откако посотоји). Наиме, да би уопште послали дете треба да ,,одвојите” 3 радна дана, што ниједан послодавац неће да вам омогући : пријава, давање изјаве у ЦЗСР-лично, лекарски преглед детета- иако већ иде у колектив, довођење до 12ч- и све искључиво радним даном,ујутру. Такође док користе споменуту услугу деца се не изводе даље од дворишта установе, иако је предвиђено да ту бораве више дана,а у околини постоји много паркова (Хајд парк, Топчидер,Кошутњак...). ”

**Није прихваћено:** сугестија се не односи на израду већ делом на спровођење АП, а делом на вршење редовних послова од стране органа извршне власти, због чега није потребна интервенција у Предлогу АП.

* „Услуга ,,помоћ у кући" никад није ни заживела, јер је неко замислио тако да ми плаћамо помоћ,а ЦЗСР да нам нађе кућне помоћнице (бесмислено). Таква помоћ би свакој породици добро дошла (па макар и једном недељно по 2 сата- рецимо пеглање). Ако је то омогућено старим особама, којих има на стотине хиљада, не видим зашто не би било омогућено и породицама са аутуистичним члановима? ”

**Није прихваћено:** сугестија се не односи на израду већ делом на спровођење АП, а делом на вршење редовних послова од стране органа извршне власти, због чега није потребна интервенција у Предлогу АП.

- „Чему служе борачке легитимације (каква корист од њих)?

**Није прихваћено:** сугестија се не односи на израду АП, због чега није потребна интервенција у Предлогу АП. Стратегија и Предлог АП не баве се питањима борачко –инвалидске заштите, па у оквиру тога ни борачким легитимацијама. Област борачко –инвалдске заштите предмет је других стратешких докумената и прописа.

* Да ли мајка(отац) има тешко болесног детета има право на додатних 5 дана годишњег одмора? У колективном уговору државних органа пише да има, а мојој супрузи послодавац (Министарство одбране, које је под надлежношћу Републике Србије) не жели то да омогући?
* Да ли Колективни уговор државних органа важи и за Мин.одбране или је оно изузето?
* Уколиком се мајка детета са посебним потребама одлучи да ради скраћено радно време (6-часовно или 4-часовно), да ли јој се рачуна пун радни стаж? Колики део плате се добија?Речено нам је да постоји могућност 4-часовног радног времена 3 месецагодишње при чему с послодавац плаћа 50% зараде, а фонд пио још 25% зараде? Да ли је то тачно?
* Када мајка узме боловање због дететове болести (ковид 19, напади беса, инсомнија...) да ли има право на накнаду од 100% за време трајања боловања? До сада је исплаћивано 65% чак и код ковида 19, јер дете има преко 18 година?
* Да ли због честих дететових контрола у надлежним психијатријским установама, има право на више од 7 дана годишње на одсутност са посла ( тзв. ОПП)? До сад је морала да узима дане од годишњег одмора?
* Да ли имамо син и ја право и на надокнаду за телесно оштећење**?** Син је аутистичан, 100% инвалидитет, трајно прима накнаду за туђу негу и помоћ. Ја сам Ратни војни инвалид 90%, рањен у борбеним дејствима (повреда на раду), неспособан за службу. Примам инвалидску пензију. Чули смо да је у септембру 2021. промењен закон и да сад може да се прима и та надокнада (која није велика,али би значила).Уколико је то тачно каква је процедура за остваривање права?

**Није прихваћено:** претходна група питања се не односи на израду АП, због чега није потребна интервенција у Предлогу АП.

**Иницијатива за права особа са менталним инвалидитетом - МДРИ-С**

* „Мишљења смо да су неки од показатеља у предлогу акционог плана непрецизни, неадекватни и неусклађени са Конвенцијом УН о правима особа са инвалидитетом и Општим коментарима Комитета за права особа са инвалидитетом, што је детаљније образложено у даљем тексту. ”

**Није прихваћено**: Коментар не садржи конкретне предлоге за интеренције у нацрту Акционог плана.

* „Такође, неке важне активности недостају, а неке од њих су непрецизне и нису мерљиве. Примећено је и да су као носиоци активности на многим местима неправедно изостављене саме особе са инвалидитетом али и организације цивилног друштва чији је циљ унапређење положаја и права особа са инвалидитетом. ”

**Није прихваћено**: Коментар је нејасан и не садржи конкретне предлоге за интеренције у нацрту Акционог плана.

* „Нажалост, с обзиром на то да многе активности предвиђене претходним акционим планом нису реализоване и да постоје озбиљна кашњења, као и на непрецизности на које је указано, сматрамо да акциони план у целости не доприноси у довољној мери унапређењу положаја особа са инвалидитетом јер су промене веома споре. ”

**Није прихваћено**: Коментар не садржи конкретне предлоге за интеренције у нацрту Акционог плана.

1. **Преглед** **коментара на конкретан део Предлога АП који нису прихваћени**

**УДРУЖЕЊЕ ДИСТРОФИЧАРА ЈУЖНО БАНАТСКОГ ОКРУГА - ПАНЧЕВО**:

|  |  |  |
| --- | --- | --- |
| Коментар | Одговор | |
| Персонална асистенција-шта кад особа која има мишићну дистрофију остане сама без родитеља. | Обухваћено предлогом АП кроз Меру 1.1.3: Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници и Активност 1.1.3.3. Развој и унапређење услуга за самосталан живот ОСИ у систему социјалне заштите.  Коментар се не односи на израду већ делом на спровођење АП, а делом на вршење редовних послова од стране органа извршне власти |
| Превоз неприступачан ни у градовима ни у руалним срединама. | Обухваћено Предлогом АП кроз активност 1.1.2.6. Увођење приступачних средстава јавног превоза у друмском и железничком, ваздушном и речном саобраћају и приступачних станица, путем израде плана адаптације аутобуских и железничких станица и набавке приступачних средстава јавног превоза, извођењем адаптација аутобуских и железничких станица, укључујући светлосне и аудио информације, као и постепеним увођењем приступачног превоза.  Коментар се не односи на израду већ делом на спровођење АП, а делом на вршење редовних послова од стране органа извршне власти. |
| Приступачност, без степеника, у градовима је нема у јавним иституцијама а камоли у мањим срединама. | Обухваћено Предлогом АП кроз Меру 1.1.1: Обезбеђивање пуне приступачности објеката, јавних површина, информација, услуга и производа особама са инвалидитетом и планиране активности у оквиру ове мере.  Коментар се не односи на израду већ делом на спровођење АП, а делом на вршење редовних послова од стране органа извршне власти. |
| Одлазак код гинеколога особа која живи у мањој средини, превоз нема, у ординацијама не постоји хидраулични кревет. | Обухваћено Предлогом АП кроз Активност 3.4.1.7. Омогућавање веће приступачности и доступности услуга заштите сексуалног и репродуктивног здравља девојчицама, девојкама и жанама са инвалидитетом-  Коментар се не односи на израду већ делом на спровођење АП, а делом на вршење редовних послова од стране органа извршне власти и здравствених установа.. |
| Тоалет за ОСИ углавном је свуда закључан, ту је остава за четке, крпе, кофе. | Обухваћено Предлогом АП кроз Меру 1.1.1: Обезбеђивање пуне приступачности објеката, јавних површина, информација, услуга и производа особама са инвалидитетом и планиране активности у оквиру ове мере.  Коментар се не односи на израду већ делом на спровођење АП, а делом на вршење редовних послова од стране органа и установа. |

**Савез слепих Србије;**

|  |  |
| --- | --- |
| Коментар | Одговор |
| У тачки 1.1.2.2 Акционог плана где се говори о политичком учешћу особа са инвалидитетом, неопходно је обратити пажњу на две ствари и то: обезбедити могућност тајног гласања за слепе особе на свим нивоима избора и омогућити им приступачан изборни материјал, као и у оквиру политичких партија радити на стварању предуслова да особе са инвалидитетом буду политички активне (законом регулисати обавезу да свака изборна листа има барем по једну особу са инвалидитетом на свим нивоима) | У делу који се односи на услове гласања на гласачким меестима, коментар се не односи на израду, већ на спровођење АП, због чега није потребна интервенција.  Активност 1.1.2.2. Повећање укључености у политички и јавни живот заједнице, путем обезбеђења приступачних избора-гласачких места и изборног материјала подразумева обавезу да се на изборним местима обезбеди могућност тајног гласања за слепе особе на свим нивоима избора и омогућити им приступачан изборни материјал.  Предлог да свака изборна листа има барем по једну особу са инвалидитетом на свим нивоима, подразумева промену прописа који регулишу изборни поступак, односно предпоставља спровођење нормативне активности која није предвиђена Стратегијом, због чега у Предлогу АП, као пратећем - оперативном документу, који се креће се у оквирима задатим Стратегијом, то није могуће предвидети.  Сугестија се може размотрити у проступку припреме нове стратегије, чија је припрема планирана за 2024. годину. |

**Иницијатива за права особа са менталним инвалидитетом –МДРИ-С**

|  |  |
| --- | --- |
| Коментар | Одговор |
|  |
| Активност 1.1.3.6. Обнављање попуста за поједине услуге, права на инвалидску паркинг карту, попуста за струју који се обнављају на сваких годину дана - унапредити систем, умрежити установе и правилнике на основу којих се попусти остварују  Предлажемо да се изоставе речи „који се обнављају на сваких годину дана. | Предлог је конструктиван, али није прихваћен, јер се по свом садржају односи на Стратегију деинституционализације и развојa услуга социјалне заштите у заједници за период 2022.-2026. године и припадајући акциони план за њено спровођење. |
| Мера 2.1.1: Реформа законског оквира у области пословне способности која обезбеђује да особе са инвалидитетом уживају сва права на равноправној основи са другим грађанима и успостављање система одлучивања уз подршку који замењује старатељску заштиту.  Предлажемо да показатељ гласи: Број особа којима је враћена пословна способност увећан за 15% на годишњем нивоу. | Стратегија je већ дефинисала показатеље. Не могу се Акционим планом мењати показатељи утврђени Стратегијом. |
| Мера 2.1.5: Унапређење превенције и заштите особа са инвалидитетом од насиља и злостављања, посебно превенције и заштите жена са инвалидитетом од насиља  Показатељ: Сачињени и дистрибуирани протоколи о спречавању насиља, злостављања и експлоатације приступачни за ОСИ (на Брајевом писму, српском језику, апликације за СМС поруке и сл), нарочито у установама социјалне заштите и здравствене заштите  Овај показатељ треба допунити, односно, после израза „апликације за СМС поруке“ треба додати и „информације у формату лаком за разумевање”. | Стратегија je већ дефинисала показатеље. Не могу се Акционим планом мењати показатељи утврђени Стратегијом |

Београд, 26. јануар 2023. године

Министарство за рад, запошљавање, борачка и социјална питања